(Ortografía tradicional) Churox kꞌij xban jun cꞌulanem pa ri tinimit Caná re Galilea.
Ru nan ri Jesús cꞌo pa ri cꞌulanem.
Xukujeꞌ ri Jesús e rachiꞌl ru tijoxelab xesiqꞌuix pa ri cꞌulanem.
Xqꞌuis cꞌu ri vino.
Xpe ru nan ri Jesús,
xubij che ri Areꞌ:
Man cꞌo tä chi vino,
—xcha che.
Ri Jesús cꞌut xchꞌawic,
xubij che:
Nan,
¿jas che cabij waꞌ chwe in?
Mäjaꞌ curik ri kꞌij chwe,
—xcha che ru nan.
Xubij cꞌu ru nan chque ri tajin quecojow ri vino:
Chibana ronojel ri cubij na chiwe,
—xcha chque.
Cꞌo cꞌu wakib nimak tak kꞌebal re abaj chilaꞌ,
cꞌolibal joron ri cäquicoj ri winak aj Israel che chꞌajbal quib aretak cäquesaj ri äwas chquij.
Chquijujunal ri kꞌebal cäquichꞌij jumuchꞌ o cien litros joron.
Ri Jesús xubij chque ri tajin quepatänin chque ri winak:
Nojisaj alak we kꞌebal riꞌ che joron,
—xcha chque.
Xquichap cꞌu qui nojisaxic ri nimak tak kꞌebal cꞌä xenoj na.
Xubij cꞌu ri Jesús chque:
Chesaj alak bi jubikꞌ,
cꞌama bi alak che ri cꞌamal be pa ri nimakꞌij,
—xcha chque.
Jeꞌ cꞌu xcaꞌno.
Aretak ri cꞌamal be pa ri nimakꞌij xunaꞌ ri joron ri qꞌuextajinak chi pa vino,
man retam tä cꞌut jawijeꞌ xeꞌcꞌam wi.
Xak xuwi ri patäninelab cꞌo quetam chic che ri vino jawijeꞌ quesam wi bic.
Ri cꞌamal be xusiqꞌuij ri ala (ri novio).
Xubij cꞌu che:
Conojel ri winak are cäquicoj nabe ri utzalaj vino.
Aretak cꞌut e nojinak chi ri ulaꞌ,
te cꞌu riꞌ coc ri vino ri man kas tä pakal rajil.
Are cꞌu ri at a cꞌolom can ri utzalaj vino rech cꞌä teꞌ coc waꞌ qꞌuisbal,
—xcha che.
Ri xuban ri Jesús pa Caná re Galilea,
are waꞌ ri nabe cajmabal etal.
Rucꞌ waꞌ xucꞌutu chi sibalaj nim u kꞌij ri Areꞌ.
Xecojon cꞌu ru tijoxelab che.
Te cꞌu riꞌ xel bi chilaꞌ,
xeꞌ pa ri tinimit Capernaum,
rachiꞌl ru nan,
ru tijoxelab,
xukujeꞌ tak ru chakꞌ.
Xecanaj cꞌu na can quieb oxib kꞌij chilaꞌ.